Adolf Scherer

Adolf Scherer (* 5. máj 1938, Priekopa† 22. júl 2023, Saint-Gilles, Francúzsko) bol slovenský futbalista a reprezentant Česko-Slovenska.
Klubová kariéra.
V československej lige debutoval 25. augusta 1957 v drese Červenej hviezdy Bratislava proti Tatranu Prešov (0:1), vo svojom treťom ligovom zápase strelil prvé dva góly Spartaku Hradec Králové (2:0). V premiérovej sezóne strelil 11 gólov, v nasledujúcej 15 gólmi prispel k majstrovskému titulu pre Červenú hviezdu. V Európskom pohári majstrov vyradili Bratislavčania v predkole FC Porto, v 1. kole mali za súpera Glasgow Rangers, po sľubnom výsledku 3:4 vonku (Scherer strelil dva góly) , doma len remizovali 1:1 a vypadli. Okrem majstrovského titulu bola Červená hviezda (ČH) v lige raz druhá a dvakrát tretia. V sezóne 1961/62 sa stal Scherer kráľom strelcov, dal 24 gólov, z toho 16 na jeseň. 
V roku 1962 prešlo mužstvo ČH pod Slovnaft Bratislava. So Slovnaftom vyhral Scherer v rokoch 1963 a 1964 v tom čase populárny "Rappanov pohár", v oboch finálových zápasoch proti Padove (1:0) a Polonii Bytom (1:0) jeho góly rozhodli o triumfe „žlto-čiernych“.
Na jar 1965 posilnil druholigovú Lokomotívu VSŽ Košice, ktorej pomohol vybojovať postup do I. ligy. V jej drese strelil len tri ligové góly, no hneď ten prvý bol jubilejný stý. Dosiahol ho 13. októbra 1965 proti svojmu bývalému klubu Inter z penalty . V polovici sezóny 1966/67 prestúpil k mestskému rivalovi VSS Košice, v drese „strojárov“ sa znovu rozstrieľal, v sezóne 1967/68 bol s 15 gólmi druhým najlepším strelcom ligy za Jozefom Adamcom. 1. decembra 1968 sa rozlúčil s našou najvyššou súťažou v košickom derby s Lokomotívou, s bilanciou 260 zápasov, 128 gólov. Po Jozefovi Adamcovi (170 gólov) a Ladislavovi Pavlovičovi (164) je tretím najlepším slovenským kanonierom v ére československej ligy.
Dostal povolenie hrať v zahraničí v klube Olympique Nîmes, vo francúzskej lige debutoval 5. januára 1969 proti RC Strasbourg (0:0), prvý gól strelil 22. marca 1969 proti FC Nantes (1:2) . Vo svojej prvej sezóne odohral 18 zápasov, strelil dva góly. Najúspešnejšie si počínal v sezóne 1969/70, s 19 gólmi sa stal piatym najlepším kanonierom ligy , keď ešte po 25. kole sa s 16 gólmi delil sa o 2.-3. miesto s Kamerunčanom Josephom z Olympique Marseille. V sezóne si pripísal dva hetriky proti Olympique Lyon (5:2) , kde pôsobil Ján Popluhár a proti SC Bastia (4:1) , po dva góly strelil štyrom súperom - FC Metz (2:1), FC Rouen (6:1), Girondins Bordeaux (3:0) a FC Nantes (4:2). V sezóne 1970/71 odohral len 16 zápasov, dal dva góly, po zranení a operácii kolena vynechal polovicu sezóny.
Vo Francúzskom pohári si pripísal do štatistík 12 zápasov a 9 gólov, v roku 1970 jeho gól rozhodol o senzačnom vyradení Olympique Marseille (1:0) . Po troch sezónach v Nîmes prestúpil do druholigového Olympique Avignon, na poste rozohrávača mal bilanciu 19 zápasov a štyri góly, viackrát bol ocenený ako hráč zápasu . 
Po štyroch rokoch pôsobenia v zahraničí sa vrátil na Slovensko, v sezóne 1972/73 posilnil mužstvo Strojární Martin v 2. československej lige , mal nahradiť kanoniera Dušana Galisa, ale viac hrával v strede poľa, v súťaži zaznamenal dva góly . 
Keď v roku 1973 dostal od svojho bývalého klubu Olympique Nîmes pozvánku na priateľský zápas, využil príležitosť a ostal vo Francúzsku natrvalo. Po Schererovej emigrácii sa snažil komunistický režim vymazať jeho meno z histórie futbalu. Stratil sa z historických záznamov, z fotografií, vrátil sa tam až po zmene režimu roku 1989. Hoci dal v československej lige 128 gólov, do Klubu ligových kanonierov ho zaradili až dodatočne. V roku 2016 sa stal jednou z 11 osobností, ktoré ako prvé uviedli do Siene slávy slovenského futbalu .
Adolf Scherer zomrel 22. júla 2023 v Saint-Gilles , posledná rozlúčka s legendou sa konala na cintoríne v Martine .
Reprezentačná kariéra.
Scherer bol už v nominácii na MS 1958 vo Švédsku ako necestujúci náhradník , ale v reprezentácii Česko-Slovenska debutoval až 20. septembra 1958 v Bratislave v stretnutí "Medzinárodného pohára" so Švajčiarskom. Po prvý raz hral v reprezentácii čisto slovenský útok v zložení Anton Moravčík, Scherer, Jozef Obert, Pavol Molnár, Ladislav Pavlovič a Scherer hneď pri svojej premiére prispel gólom k výhre 2:1.
30. októbra 1960 zaznamenal proti Holandsku (4:0) hetrik , stal sa tak po Jánovi Arpášovi druhým Slovákom s hetrikom v reprezentačnom drese. V kvalifikácii o postup na MS 1962 strelil päť gólov, dôležitý bol najmä vyrovnávajúci gól proti Škótsku (4:2 po predĺžení). Pri rovnosti bodov museli obaja súperi odohrať tretí rozhodujúci zápas na neutrálnej pôde v Bruseli. Scherer vyrovnal prudkou strelou z voleja v 80. minúte na 2:2, v predĺžení Pospíchal a Andrej Kvašňák zabezpečili víťazstvo a postup na šampionát .
Na záverečnom turnaji v Čile odohral Scherer všetkých šesť zápasov, s tromi gólmi sa zaradil k najlepším strelcom šampionátu. Jeho góly vo štvrťfinále proti Maďarsku (1:0) a v semifinále proti Juhoslávii (3:1, 2 góly) posunuli reprezentáciu ČSSR do finále MS. Vo štvrťfinále rozhodol už v 14. minúte, keď si po prihrávke Masopusta nabehol do uličky a strelou z hranice šestnástky strelil jediný gól zápasu. V semifinále prišli jeho veľké chvíle na konci zápasu, v 80. minúte za stavu 1:1 obišiel brankára Šoškiča a strelou do prázdnej brány zvýšil na 2:1 a v 85. minúte uzavrel skóre gólom z pokutového kopu . Vo finále Česko-Slovensko síce prehralo 1:3 s Brazíliou, ale strieborné medaily boli nečakaným a skvelým úspechom čs. futbalistov, ich výkony na šampionáte si vyslúžili celosvetové uznanie. Scherer bol až do roku 2010 najlepším slovenským strelcom na záverečných turnajoch, na MS 2010 ho prekonal štvorgólový Róbert Vittek.
V česko-slovenskej reprezentácii odohral 36 zápasov a strelil 22 gólov, najviac zo všetkých Slovákov. Svoje gólové vizitky poslal najlepším svetovým mužstvám Taliansku (2:1), Uruguaju (3:1), Anglicku (2:4) či NSR (4:3).
Úspechy.
Reprezentačné
Klubové
Individuálne